**Găsind liniște...**

*Bogdan Stoicescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Găsind liniște...

S-a așternut liniștea pe drumul nostru,

Doar slabe urme vineții ne despart pașii

Și zgomotul ușor al colbului

Ce-n urma noastră, umbre desenează...

S-ar crede că liniștea-i doar tăcere,

Acea tăcere a necuvintelor spuse doar așa,

A pururi cugetului căință,

Că doar cu trupul, mai întâi, împărțim timpul...

Și dacă ne-am auzi oftatul,

Sau râsul, ori foșnetul magic al mângâierii,

Dacă ne-am atinge doar buzele,

Sărutul ar fi acea tăcere...

Cuprinsul timpului ne-nghite trupurile,

Cu secunde-flori ce nu pot fi ofilite

Nu există zăgaz în a noastră unire,

Ci doar liniștea unui drum neîntrerupt...

2015